***The Land Has Eyes*** (rotumanski: ***Pear ta ma 'on maf***) je fidžijski igrani film iz 2004. godine. Scenarij za film i režiju potpisuje Vilson Hereniko, ugledni fidžijski dramski pisac, a radi se o prvom (zasad i jedinom) igranom filmu s Fidžija u historiji. Film je sniman na engleskom i rotumanskom jeziku. Glavne uloge u filmu tumače Sapeta Taito i Rena Owen. 

Film je premijerno prikazan 2004. godine u sklopu filmskog festivala Sundance, nakon čega je prikazan na još nekoliko festivala diljem svijeta. Tokom 2005. godine je poslan Akademiji kao prvi fidžijski kandidat za Oscara za najbolji strani film, ali nije ušao na konačnu listu nominiranih filmova.

Sinopsis
--------

Glavni lik, djevojka Viki (Sapeta Taito), mlada je Rotumanka koja je izložena velikoj sramoti nakon što je njezin otac pogrešno optužen da je lopov. Inspiraciju za svoju borbu pronalazi u misterioznoj "Ratnici" (Rena Owen), glavnom liku rotumanske legende, koja joj daje snagu da se razvije, izbori protiv konformnosti vlastite kulture te se suoči sa smrću svoga oca i uz to izbori za slobodu i pravdu.

Glumačka postava
----------------

* **Sapeta Taito** kao **Viki**, mlada Rotumanka i protagonistica filma.
* **Rena Owen** kao **Ratnica**, utjelovljenje rotumanske legende u kojoj Viki pronalazi snagu i inspiraciju.
* **Voi Fesaitu** kao **Hapati**
* **Elisapeti Kafonika Inia** kao **Mata**
* **John Fatiaki** kao **Noa**, korumpirani sudski službenik.
* **Ritie Titofaga** kao **Maurea**
* **James Davenport** kao  **sudac Clarke**, lokalni sudac.
* **Maniue Vilsoni** kao **Koroa**
* **Sarote Fonmanu** kao **Rako**, učitelj.
* **Emily Erasito** kao  **Hanisi**, Vikijina sestra.

Produkcija
----------

Film je u cijelosti sniman na otoku Rotumi, gdje se odvija radnja filma, ali i odakle dolazi scenarist i režiser, Vilson Hereniko. Kako je film snažno inspiriran rotumanskim folklorom, lokacije snimanja bile su autentične i dodatno su doprinosile filmu. Prilikom audicija, za glavnu ulogu odabrana je mlada Sapeta Taito, kojoj je to bila prva, a zasad i jedina filmska uloga u životu; dapače, Taito prije snimanja ovoga filma čak nije nikada pogledala nijedan film u svom životu, a slično je bilo i s drugim Rotumancima koji su dobili uloge u filmu. Rena Owen, koja je glumila legendarnu Ratnicu u ovom filmu, bila je neupitno najjače glumačko ime na setu, a prije ovoga filma imala je uloge u filmovima *Once Were Warriors*, *A.I. Artificial Intelligence* i *Star Wars: Episode II – Attack of the Clones*.

Kritike
-------

*The Land Has Eyes* je premijerno prikazan na Filmskom festivalu Sundance 2004. godine, nakon čega je prikazan i na brojnim drugim međunarodnim festivalima. *Honolulu Advertiser* je naveo kako je publika na Sundanceu entuzijastično prihvatila film, dok su ostale kritike također bile mahom pozitivne.

Havajski *Star Bulletin* također je nahvalio film, pogotovo zbog činjenice da je snimjlen s minimalnim budžetom. Iako je naveo da je film produkcijski i narativno vrlo slab, *Seattle Weekly* je pozitivno ocijenio film, navodeći kako je ta priroda autentičnost ono što je ovome filmu dalo njegovu snagu.

Film je dobio nagradu za najbolji film na Filmskom festivalu Wairoa Māori 2005. godine, kao i nagradu za najbolji dramski film festivalu imagineNATIVE 2004. godine. Film je službeno poslan i Akademiji kao prvi fidžijski kandidat za Oscara, ali nije ušao u konačnu selekciju za najbolji strani film.

Vanjske veze
------------

* Official website
* *The Land Has Eyes* na IMDb-u (`en`)
* *The Land Has Eyes* na Rotten Tomatoes-u (`en`)
* "What Would the Warrior Woman Do?", Josephine Bridges, *The Asian Reporter*, April 12, 2005 (review)